
MBI DEPOZITIMIN NGA OPERATORI I SISTEMIT TË SHPËRNDARJES (OSSH SHA) PËR MIRATIM NË ERE TË KONTRATËS PËR OFRIMIN E SHËRBIMEVE TË ZYRTARIT TË PAJTUESHMËRISË DHE KRITEREVE PËR PËRZGJEDHJEN E TIJ

Në mbështetje të nenit 3, pika 93, nenit 16 dhe nenit 72, pika 3, germa “b”, të ligjit nr. 43/2015, “Për sektorin e energjisë elektrike”, i ndryshuar; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; pikës 1.2 dhe pikës 2 të Programit të Pajtueshmërisë së OSSH sh.a.; Bordi i ERE-s, në mbledhjen e tij të datës 4.2.2022, mbasi shqyrtoi relacionin me nr. 179 prot., datë 26.1.2022, të përgatitur nga drejtoritë teknike, “Mbi depozitimin nga ana e Operatorit të Sistemit të Shpërndarjes (OSSH) sh.a. për miratim në ERE të kontratës për ofrimin e shërbimeve të zyrtarit të pajtueshmërisë dhe kritereve për përzgjedhjen e tij”,
konstatoi se: 
- Bordi i ERE-s, me vendimin nr. 257, datë 21.12.2020, ka miratuar Programin e Pajtueshmërisë të Operatorit të Sistemit të Shpërndarjes (OSSH) sh.a.
- ERE ka njoftuar për këtë vendimmarrje OSSH sh.a. dhe palët e tjera të interesit nëpërmjet shkresës nr. 1326 prot., datë 31.12.2020.
- Në pikën 1.2 dhe pikën 2 të Programit të Pajtueshmërisë së OSSH sh.a., miratuar me vendimin e Bordit të ERE-s nr. 257/2021, përcaktohet si vijon:
1.2 Në kuadër të Programit të Pajtueshmërisë OSSH sh.a. përcakton: zyrtarin e pajtueshmërisë, i cili ngarkohet me monitorimin e përhershëm dhe të vazhdueshëm dhe raportimin pranë ERE-s mbi zbatimin e Programit, sidomos në nivelin e zbatueshmërisë dhe efektshmërisë së tij.
2. Me vendim të Bordit të Entit Rregullator të Energjisë caktohet zyrtari i pajtueshmërisë, i cili është përgjegjës për të siguruar pajtueshmërinë, si dhe paraqitjen e Raportit të Pajtueshmërisë pranë ERE-s.
- OSSH sh.a. nuk ka përcaktuar ende zyrtarin e pajtueshmërisë, i cili miratohet më pas me vendim të Bordit të ERE-s. 
- Mospërcaktimi i zyrtarit të pajtueshmërisë së OSSH sh.a., është evidentuar dhe nga Sekretariati i Komunitetit të Energjisë (ref. Compliance Note CN 02/21, datë 22 nëntor 2021), i cili në paragrafin 3.2.5 shprehet se OSSH sh.a. duhet të emërojë një zyrtar pajtueshmërie pas miratimit të Programit të Pajtueshmërisë nga ERE.
- Për të vijuar me procedurën e caktimit/miratimit të zyrtarit të pajtueshmërisë, OSSH sh.a., pas miratimit nga organet drejtuese të saj dhe brenda 30 (tridhjetë) ditëve pune duhet të depozitojë për miratim në ERE: 
- kontratën për ofrimin e shërbimeve të zyrtarit të pajtueshmërisë; 
- kriteret minimale, kriteret profesionale dhe kriteret e tjera përzgjedhëse për zyrtarin e pajtueshmërisë, të cilat do t’i bashkëlidhen kontratës, si pjesë integrale e saj;
- brenda 30 (tridhjetë) ditëve pune nga miratimi në ERE i kontratës për ofrimin e shërbimeve dhe kritereve të përzgjedhjes, Operatori i Sistemit të Shpërndarjes (OSSH) sh.a., të përcjellë për miratim në ERE zyrtarin e pajtueshmërisë.
Për gjithë sa më sipër, Bordi i ERE-s 



VENDOSI:

1. Operatori i Sistemit të Shpërndarjes (OSSH) sh.a., pas miratimit nga organet drejtuese të shoqërisë, të përcjellë për miratim në ERE kontratën për ofrimin e shërbimeve të zyrtarit të pajtueshmërisë dhe kriteret minimale, kriteret profesionale, si dhe kriteret e tjera përzgjedhëse për zyrtarin e pajtueshmërisë, të cilat do t’i bashkëlidhen kontratës, si pjesë integrale e saj.
2. Propozimet e OSSH sh.a., sipas përcaktimeve të pikës 1 të këtij vendimi të dërgohen në ERE brenda 30 (tridhjetë) ditëve pune.
3. Brenda 30 (tridhjetë) ditëve pune nga miratimi në ERE i kontratës për ofrimin e shërbimeve dhe kritereve të përzgjedhjes, Operatori i Sistemit të Shpërndarjes (OSSH) sh.a., të përcjellë për miratim në ERE zyrtarin e pajtueshmërisë.
4. Drejtoria e Licencimit, Autorizimeve dhe Mbikëqyrjes të njoftojë OSSH sh.a. për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

